Το ***Μια Σχέση Στοργής*** (αγγλικά: *The Blind Side*) είναι αμερικανική βιογραφική, δραματική ταινία, παραγωγής 2009, σε σκηνοθεσία και σενάριο του Τζον Λι Χάνκοκ. Είναι βασισμένη στο βιβλίο "The Blind Side: Evolution of a Game" του Μάικλ Λιούις και διηγείται την αληθινή ιστορία του Μάικλ Όχερ, ενός αμυντικού της ομάδας Baltimore Ravens της Εθνικής Ομοσπονδίας Αμερικανικού Ποδοσφαίρου των ΗΠΑ (NFL). Στην ηλικία των 7, ο Μάικλ πάρθηκε από τη ναρκομανή μητέρα του και από τότε αλλάζει παρένθετες οικογένειες, τις οποίες εγκαταλείπει μετά από λίγο καιρό και καταλήγει να μένει άστεγος στις κακόφημες γειτονιές του Μέμφις. Το μεγάλο σώμα του, η ικανότητά του στα αθλήματα καθώς και ο αθώος και υπερπροστατευτικός χαρακτήρας του, καταφέρνουν να τον βάλουν σε ένα χριστιανικό σχολείο. Εκεί συνεχίζει να είναι μοναχικός και απόμακρος. Η Λι Αν Τουόχι, μητέρα των Σ.Τζ. και Κόλινς Τουόχι, θα πάρει τον Μάικλ στο σπίτι της και θα τον κάνει μέλος της οικογένειάς της. Η Λι Αν θα αναλάβει να τον βοηθήσει να τελειώσει το σχολείο και να περάσει σε κάποιο κολέγιο ώστε να μπορέσει να παίξει σε κάποια μεγάλη ομάδα. Πρωταγωνιστούν οι Σάντρα Μπούλοκ, Κουίντον Άρον, Τιμ ΜακΓκρο, Τζέι Χεντ και Κάθι Μπέιτς.

Το *Μια Σχέση Στοργής* κυκλοφόρησε στους κινηματογράφους των Ηνωμένων Πολιτειών στις 20 Νοεμβρίου 2009. Απέσπασε μικτά προς θετικά σχόλια από τους κριτικούς αλλά επαινέθηκε η ερμηνεία της Μπούλοκ. Έγινε μεγάλη εισπρακτική επιτυχία αποφέροντας 309,2 εκατομμύρια δολάρια παγκοσμίως και η Μπούλοκ βραβεύτηκε με Όσκαρ Α' Γυναικείου Ρόλου, Χρυσή Σφαίρα Α' Γυναικείου Ρόλου - Δράμα και Screen Actors Guild Award Καλύτερης Γυναικείας Ερμηνείας. Η ταινία έλαβε επίσης υποψηφιότητα για Όσκαρ Καλύτερης Ταινίας.

Πλοκή
-----

Το μεγαλύτερο μέρος της παιδικής του ηλικίας, ο 17χρονος Μάικλ "Μεγάλος Μάικ" Όχερ το πέρασε σε ανάδοχες οικογένειες στο Μέμφις του Τενεσί. Κάθε φορά που αλλάζει οικογένεια, το σκάει. Ο φίλος του πατέρα του Μάικ, που τον φιλοξενεί, ζητά από τον Μπερτ Κότον, προπονητή του Χριστιανικού Σχολείου Γουίνγκεϊτ, να γράψει το γιο του και τον Μάικ. Εντυπωσιασμένος από το μέγεθος και τον αθλητικό τύπο του Μάικ, ο Κότον τον γράφει στο σχολείο παρά την έλλεψη μόρφωσής του.

Στο καινούριο σχολείο, ο Μάικ γίνεται φίλος με το Σον "Σ.Τζ" Τουόχι Τζούνιορ. Η μητέρα του Σ.Τζ. Λι Αν Τουόχι είναι μια δυναμική γυναίκα και σύζυγος του πλούσιου επιχειρηματία Σον Τουόχι. Η Λι Αν παρατηρεί τον Μάικλ να περπατά στο δρόμο και να τρέμει από το κρύο, και όταν μαθαίνει ότι σκοπεύει να περάσει τη νύχτα έξω από το σχολικό γυμναστήριο, τον προσκαλεί να κοιμηθεί στο σπίτι της. Το επόμενο πρωί, όταν βλέπει τον Μάικλ να φεύγει, του ζητάει να περάσει τις Ευχαριστίες μαζί με την οικογένειά της. Σιγά σιγά ο Μάικλ γίνεται μέλος της οικογένειας Τουόχι, παρά το γεγονός ότι οι πλούσιες φίλες της Λι Αν αναρωτιούνται γιατί. Μία από αυτές μάλιστα, της λέει ότι η έφηβη κόρη της, Κόλινς, δεν είναι ασφαλής μαζί του.

Όταν η Λι Αν αποφασίζει να γίνει νόμιμη κηδεμόνας του Μάικλ, μαθαίνει ότι χωρίστηκε από τη ναρκομανή μητέρα του όταν ήταν 7 ετών και κανείς δεν ξέρει που βρίσκεται. Μαθαίνει επίσης ότι παρ' όλο που σκόραρε χαμηλά σε όλα τα τεστ καριέρας, διαθέτει 98% προστατευτικό ένστικτο. Αφού οι βαθμοί του βελτιώνονται, ο Μάικλ γίνεται μέλος της σχολικής ομάδας αμερικάνικου ποδοσφαίρου. Στην αρχή δυσκολεύεται εξαιτίας της ευγενικής του φύσης, αλλά μετά από την ενθάρρυνση της Λι Αν να βασιστεί στο προστατευτικό του ένστικτο και να βλέπει τους συμπαίκτες του ως μέλη της οικογένειάς του, ο Μάικλ κυριαρχεί στο γήπεδο. Ο Σ.Τζ. στέλνει βίντεο με τους αγώνες σε κολεγιακούς προπονητές σε όλη τη χώρα. Η Λι Αν ανακαλύπτει ότι για να πάρει ο Μάικλ αθλητική υποτροφία, πρέπει να βελτιώσει τους βαθμούς του. Έτσι η Λι Αν προσλαμβάνει μια καθηγήτρια, την Κυρία Σου. Η καθηγήτρια τον βοηθά και ο Μάικλ βελτιώνει αρκετά τους βαθμούς του για να διεκδικήσει την υποτροφία.

Όταν προπονητές έρχονται να στρατολογήσουν τον Μάικλ, η Λι Αν ξεκαθαρίζει ότι προτιμά του Πανεπιστήμιο του Μισισίπι καθώς τόσο αυτή όσο και ο σύζυγός της αποφοίτησαν από εκεί. Ο Μάικλ και οι Τουόχι, υπάγονται σε έρευνα του Εθνικού Οργανισμού Κολεγιακού Αθλητισμού (NCAA). Ο ερευνητής, λέει στον Μάικλ ότι οι Τουόχι και η Κυρία Σου θα επωφεληθούν αν προτιμήσει το Πανεπιστήμιο του Μισισίπι. Ο Μάικλ έρχεται αντιμέτωπος με την Λι Αν. Αργότερα, ο Μάικλ πηγαίνει στο διαμέρισμα της μητέρας του. Οι παλιοί του φίλοι των καλωσορίζουν αλλά ο αρχηγός της συμμορίας τους σχολιάζει αρνητικά τη Λι Αν και την Κόλινς. Ακολουθεί καυγάς και ο Μάικλ χτυπά τρεις αλήτες και σηκώνεται και φεύγει.

Η Λι Αν ψάχνει τον Μάικλ. Τελικά της τηλεφωνεί ο ίδιος και συναντιούνται. Η Λι Αν του λέει ότι θα υποστηρίξει οποιαδήποτε απόφαση κι αν πάρει. Ο Μάικλ λέει στον ερευνητή ότι διαλέγει το Πανεπιστήμιο του Μισισίπι εξηγώντας ότι όλη του η οικογένεια πήγε εκεί. Αργότερα, η Λι Αν μαζί με την υπόλοιπη οικογένεια πηγαίνουν τον Μάικλ στο Πανεπιστήμιο. Η ταινία τελειώνει με ένα συγκινητικό αντίο μεταξύ των Λι Αν και Μάικλ.

Ηθοποιοί και Χαρακτήρες
-----------------------

* Σάντρα Μπούλοκ στο ρόλο της *Λι Αν Τουόχι*
* Κουίντον Άρον στο ρόλο του *Μάικλ "Μεγάλος Μάικ" Όχερ*
* Τιμ ΜακΓκρο στο ρόλο του *Σον Τουόχι*
* Τζέι Χεντ στο ρόλο του *Σον "Σ.Τζ." Τουόχι Τζούνιορ*
* Κάθι Μπέιτς στο ρόλο της *Κυρίας Σου*
* Λίλι Κόλινς στορ όλο της *Κόλινς Τουόχι*
* Ρέι ΜακΚίνον στο ρόλο του *Προπονητή Κότον*
* Κιμ Ντίκενς στο ρόλο της *Κυρίας Μπόζγουελ*
* Αντριάν Λίνοξ στο ρόλο της *Ντενίζ Όχερ*

Κάστινγκ
--------

Πρώτη επιλογή για το ρόλο της Λι Αν Τουόχι ήταν η Τζούλια Ρόμπερτς, αλλά τον απέρριψε. Η Σάντρα Μπούλοκ, η οποία δεν είναι αρκετά θρησκευόμενο άτομο, απέρριψε το ρόλο τρεις φορές επειδή ένιωθε άβολα να υποδυθεί μια αφοσιωμένη Χριστιανή. Σύμφωνα με την Μπούλοκ, ένιωθε ότι δεν μπορούσε να αντιπροσωπεύσει τα πιστεύω ενός τέτοιου ατόμου στην οθόνη. Αφού γνώρισε την αληθινή Λι Αν Τουόχι, η Μπούλοκ δέχτηκε το ρόλο, και μάλιστα συμφώνησε να μειωθεί η αμοιβή της με αντάλλαγμα ποσοστό από τις εισπράξεις.

Box office
----------

Με προϋπολογισμό 29.000.000 δολάρια, η ταινία *Μια Σχέση Στοργής* άνοιξε στη 2η θέση με 34,1 εκατομμύρια δολάρια το πρώτο τριήμερο. Οι συνολικές εισπράξεις στο αμερικανικό box office έφτασαν τα 255,9 εκατομμύρια δολάρια και στον υπόλοιπο κόσμο συγκέντρωσε 53,2 εκατομμύρια δολάρια. Παγκοσμίως απέφερε 309,2 εκατομμύρια δολάρια. Ήταν η 8η μεγαλύτερη εισπρακτική επιτυχία στην Αμερική για το 2009 και η 21η παγκοσμίως.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Καλύτερη Ταινία |  | Υποψηφιότητα |
| Α' Γυναικείου Ρόλου | Σάντρα Μπούλοκ | Νίκη |
| Χρυσές Σφαίρες | Α' Γυναικείου Ρόλου - Δράμα | Σάντρα Μπούλοκ | Νίκη |
| Screen Actors Guild Awards | Καλύτερη Γυναικεία Ερμηνεία σε Πρωταγωνιστικό Ρόλο | Σάντρα Μπούλοκ | Νίκη |

Παραπομπές
----------

1. 1 2 3 4 5  www.allocine.fr/film/fichefilm\_gen\_cfilm=132048.html. Ανακτήθηκε στις 2  Μαΐου 2016.
2. ↑  www.imdb.com/title/tt0878804/. Ανακτήθηκε στις 2  Μαΐου 2016.
3. 1 2 3 4  www.fotogramas.es/Peliculas/The-Blind-Side. Ανακτήθηκε στις 2  Μαΐου 2016.
4. 1 2 3 4 5 6 7 8 9  www.imdb.com/title/tt0878804/fullcredits. Ανακτήθηκε στις 2  Μαΐου 2016.
5. ↑  www.adorocinema.com/filmes/filme-132048/. Ανακτήθηκε στις 2  Μαΐου 2016.
6. ↑  www.imdb.com/title/tt0878804/. Ανακτήθηκε στις 25  Μαρτίου 2017.
7. 1 2 3 4  (Τσεχικά) *Česko-Slovenská filmová databáze*. 2001.
8. ↑  Dave McNary (27 Μαρτίου 2009). «Kathy Bates to star in 'Blind Side'». *Variety*. Αρχειοθετήθηκε από το πρωτότυπο στις 2009-04-03.. Ανακτήθηκε στις 13 Ιουλίου 2012.
9. ↑  «Μια Σχέση Στοργής στο Rotten Tomatoes». *Μια Σχέση Στοργής στο Rotten Tomatoes*. Ανακτήθηκε στις 13 Ιουλίου 2012.
10. ↑  Claudia Puig (20 Νοεμβρίου 2009). «Strong acting can't outrun shallow tale in 'The Blind Side'». *USA Today*. Ανακτήθηκε στις 13 Ιουλίου 2012.
11. ↑  Wesley Morris (20 Νοεμβρίου 2009). «'Blind Side' sticks to the playbook on race and renewal». boston.com. Ανακτήθηκε στις 13 Ιουλίου 2012.
12. ↑  Elizabeth Weitzman (19 Νοεμβρίου 2009). «The Blind Side': Sandra Bullock scores, but tale of poor football player is undone by stereotypes». *New York Daily News*. Ανακτήθηκε στις 13 Ιουλίου 2012.
13. 1 2 3 4 5 6  «Μια Σχέση Στοργής στο Box Office Mojo». *Box Office Mojo*. Ανακτήθηκε στις 13 Ιουλίου 2012.
14. 1 2 3  «The 82nd Academy Awards (2010) Nominees and Winners». oscars.org. 7 Μαρτίου 2010. Αρχειοθετήθηκε από το πρωτότυπο στις 7 Οκτωβρίου 2014. Ανακτήθηκε στις 7 Ιουλίου 2012.
15. 1 2  «The 67th Annual Golden Globe Awards (2010)». goldenglobes.org. Αρχειοθετήθηκε από το πρωτότυπο στις 15 Οκτωβρίου 2012. Ανακτήθηκε στις 7 Ιουλίου 2012.
16. 1 2  «The 16th Annual Screen Actors Guild Awards». sagawards.org. 23 Ιανουαρίου 2010. Ανακτήθηκε στις 7 Ιουλίου 2012.
17. ↑  Abramowitz, Rachel (16 Δεκεμβρίου 2009). «A Bonanza Year for Sandra Bullock». Los Angeles Times. Αρχειοθετήθηκε από το πρωτότυπο στις 2010-03-14.. Ανακτήθηκε στις 13 Ιουλίου 2012.
18. ↑  Swartzendruber, Jay (17 Νοεμβρίου 2010). «Believers Walk the Talk in The Blind Side». Crosswalk.com. Ανακτήθηκε στις 13 Ιουλίου 2012.
19. ↑  «Sandra Bullock scores touchdown at box office». Reuters.com. Αρχειοθετήθηκε από το πρωτότυπο στις 12 Μαΐου 2014. Ανακτήθηκε στις 13 Ιουλίου 2012.

Εξωτερικοί σύνδεσμοι
--------------------

* Επίσημη ιστοσελίδα
* Μια Σχέση Στοργής στο IMDb

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |